LIETUVOS RESPUBLIKOS

VYRIAUSIASIS VALSTYBINIS DARBO INSPEKTORIUS

Į S A K Y M A S

DĖL POTENCIALIAI PAVOJINGŲ ĮRENGINIŲ NUOLATINĖS PRIEŽIŪROS VYKDYMO ATITIKTIES NUSTATYTIEMS REIKALAVIMAMS DEKLARAVIMO IR TEMINĖS ATASKAITOS PATEIKIMO LIETUVOS RESPUBLIKOS VALSTYBINEI DARBO INSPEKCIJAI PRIE SOCIALINĖS APSAUGOS IR DARBO MINISTERIJOS

2021 m. spalio 19 d. Nr. EV-242

Vilnius

Vadovaudamasis Lietuvos Respublikos valstybinės darbo inspekcijos įstatymo 8 straipsnio 2 dalies 1 ir 6 punktais, Lietuvos Respublikos darbuotojų saugos ir sveikatos įstatymo 39 straipsnio 5 dalimi, Institucijų atliekamų priežiūros funkcijų optimizavimo gairių aprašo, patvirtinto Lietuvos Respublikos Vyriausybės 2010 m. gegužės 4 d. nutarimu Nr. 511 „Dėl institucijų atliekamų priežiūros funkcijų optimizavimo“, 7.9 papunkčiu bei įgyvendindamas Informacijos apie darbuotojų saugos būklę ir darbo vietų atitiktį darbuotojų saugos ir sveikatos norminių teisės aktų reikalavimams teikimo (deklaravimo) Valstybinei darbo inspekcijai tvarkos aprašą, patvirtintą Lietuvos Respublikos vyriausiojo valstybinio darbo inspektoriaus 2013 m. rugsėjo 11 d. įsakymu Nr.V-356 „Dėl Informacijos apie darbuotojų saugos būklę ir darbo vietų atitiktį darbuotojų saugos ir sveikatos norminių teisės aktų reikalavimams teikimo (deklaravimo) Valstybinei darbo inspekcijai“:

1. T v i r t i n u pridedamus:

1.1. Įmonių, įstaigų ir organizacijų, inspektuojamų elektroniniu būdu dėl Potencialiai pavojingų įrenginių nuolatinės priežiūros vykdymo, sąrašą;

1.2. Įmonių, įstaigų ir organizacijų, pakartotinai inspektuojamų elektroniniu būdu dėl Potencialiai pavojingų įrenginių nuolatinės priežiūros vykdymo, sąrašą.

2. N u r o d a u įmonių, įstaigų ir organizacijų (toliau – įmonės), įtrauktų į vieną iš sąrašų, nurodytų šio įsakymo 1.1 ar 1.2 papunktyje, vadovams užtikrinti, kad jų paskirti atsakingi asmenys:

2.1. įvertintų pagal Potencialiai pavojingų įrenginių nuolatinės priežiūros vykdymo teminę ataskaitą (šio įsakymo priedas) (toliau – Teminė ataskaita) potencialiai pavojingų įrenginių (toliau – PPĮ) nuolatinės priežiūros vykdymo atitiktį nustatytiems reikalavimams;

2.2. informaciją apie PPĮ nuolatinės priežiūros vykdymo atitiktį nustatytiems reikalavimams iki 2021 m. lapkričio 20 d. pateiktų Lietuvos Respublikos valstybinei darbo inspekcijai prie Socialinės apsaugos ir darbo ministerijos (toliau – VDI) elektroniniu būdu atsakant į Teminės ataskaitos klausimus (viena įmonė – viena Teminė ataskaita, nepaisant prižiūrimų PPĮ skaičiaus) tiesiogiai prisijungus prie VDI Elektroninių paslaugų darbdaviams sistemos (toliau – EPDS). Teminės ataskaitos popieriniai variantai negalioja.

3. N u s t a t a u, kad įmonės, įvertinusios pagal Teminę ataskaitą PPĮ nuolatinės priežiūros vykdymo atitiktį nustatytiems reikalavimams, tad VDI Elektroninių paslaugų darbdaviams sistemoje (EPDS) užpildžiusios ir pateikusios Teminę ataskaitą, 2021 metais nebus tikrinamos planine tvarka, VDI inspektoriams apsilankant įmonėje.

4. Į p a r e i g o j u:

4.1. VDI Biudžeto ir veiklos planavimo skyriaus vedėją organizuoti:

4.1.1. įmonių, įtrauktų į šio įsakymo 1.1 ir 1.2 papunkčiuose nurodytus sąrašus, individualų informavimą apie šiuo įsakymu joms nustatytas prievoles – per 5 darbo dienas po šio įsakymo pasirašymo;

4.1.2. įmonių informacijos apie PPĮ nuolatinės priežiūros vykdymo atitiktį nustatytiems reikalavimams, pateiktos EPDS, statistinių rezultatų apibendrinimo parengimą ir pateikimą VDI Darbuotojų saugos ir sveikatos skyriui iki 2021 m. gruodžio 1 d.;

4.2. VDI Darbuotojų saugos ir sveikatos skyriaus vedėją iki 2021 m. gruodžio 31 d. organizuoti atitinkamos analitinės informacijos parengimą ir pateikimą skelbti VDI interneto svetainėje (esant poreikiui, kitoms valstybės institucijoms ir įstaigoms);

4.3. VDI Informacinių technologijų ir dokumentų valdymo skyriaus vedėją organizuoti šio įsakymo su priedais paskelbimą Teisės aktų registre bei VDI interneto išorės svetainėje;

4.4. VDI Administravimo skyriaus vedėją per 3 darbo dienas po šio įsakymo pasirašymo organizuoti visuomenės informavimą apie šiuo įsakymu įmonėms nustatytas prievoles.

5. P a v e d u šio įsakymo vykdymo kontrolę Lietuvos Respublikos vyriausiojo valstybinio darbo inspektoriaus pavaduotojui ir VDI kancleriui pagal jų administravimo sritį.

Lietuvos Respublikos vyriausiasis valstybinis

darbo inspektorius	Jonas Gricius